作者：刘克庄
词牌/韵律：贺新郎

paragraphs: 飞诏从天下。
道中朝、名流欲尽，君王思贾。
时事祗今堪痛哭，未可徐徐俟驾。
好著手、扶将宗社。
多少法筵龙象众，听灵山、属付些儿话。
千百世，要传写。
子方行矣乘骢马。
又送他、江南太史，去游毡厦。
老我伴身惟有影，倚遍风轩月榭。
怅玉手、何时重把。
君向柳边花底问，看贞元、朝士谁存者。
桃满观，几开谢。